Hlina, Alojz, poslanec NR SR (2014-10-21):
Vážená pani predsedajúca, vážené kolegyne, kolegovia, musíte uznať, že vzhľadom na okolnosti sa nedá nevystúpiť a prípadne aj ľuďom zdokumentovať, že ako si tu my žijeme. Štandardný postup je taký, že keď predkladateľ tu nie je, čo teda už to samo osebe je zvláštne, lebo však čo má robiť, keď nestráži si, že či ide, bol som svedkom nie raz, nie dvakrát, že sa celý ten jeho bod dal na koniec schôdze. To je úplný štandard. Nuž, ale čo by pani predsedajúca neurobila pre smeráka, však? Takže nešli sme štandardným postupom. Išli sme postupom, že sa vyhlásila prestávka. Nuž, chvalabohu, že boli niekde blízko. Predstavte si, že by pán Raši a pán Brixi boli v Košiciach, hej, že by tá prestávka, by sa musela teda, úmerne teda predlžovať, kým by nedošli z Košíc, hej. Lebo oni nechceli ísť na koniec schôdze, lebo my nevieme, kedy bude koniec schôdze, lebo tuná sa plánuje uťať koniec schôdze, lebo idú podávať ruky. Neviem síce komu, ale idú. Čiže, viete, to je ten dvojitý, dvojitý meter, hej, že proste za štandardných okolností a tuná papľuhovia z opozície si nezaslúžia nič, len ísť na koniec somárskeho radu, kdežto velebnosti zo SMER-u, hej, kvôli velebnostiam zo SMER-u, ktorí si neplnia svoje poslanecké povinnosti, to znamená, nestrážia si program, tu musíme čakať. A ešte nám to predpokladám, že pani predsedajúca vráti, že buďte radi, že tak krátko, lebo ona by bola schopná aj dlho. Lebo keby tento kľúčový zákon pre potreby tejto krajiny neprešiel teraz pred voľbami, to by spôsobilo národohospodárske škody a nevylučujem, že by sme museli ho dať v skrátenom legislatívnom konaní. Lebo tento zákon je pre potreby nás a ľudí a špeciálne teraz pred voľbami naozaj kľúčový. Tak jak bol kľúčový, myslím, že to tu predkladalo naozaj až malebné duo, o tom, že počítače si sudcovia môžu nechať. To tiež, ja som, žiaľ, nemohol tu vtedy byť, lebo som mal inú povinnosť, chcel som vystúpiť, že konečne, konečne tento parlament zastáva svoju úlohu. Konečne našiel tému, ktorá je, ktorá pomôže ľuďom. Proste ten pozmeňovací, ja neviem, či bol standing ovation, či sa tlieskalo alebo netlieskalo, proste sudcovia si majú nechať počítače. To naozaj ten pozmeňovací návrh bol na mieste (vyslovené s pobavením). Dúfam, že sa chápeme, že sa z toho smejem. Toto je tiež jeden z takej dielne. Proste tento návrh sa tu ocitol teraz – koľko? – tri týždne pred voľbami, prezentovaný bude, ako pán Raši zachránil insígnie mesta Košice, aby si ich niekto nedal na trenky, hej. Lebo odteraz bude platiť, že keď si niekto chce dať na trenky erb Košíc, musí sa spýtať pána primátora. A on bude ten, ktorý konečne urobil tomu rázny koniec. Ja neviem, jak sa to tam v tých Košiciach zneužíva, alebo nezneužíva, ale rázny koniec nastane dnešným dňom. Síce iba prvé čítanie, dorazíme to asi v novembri, hej, to už neviem, jak to stihnete, ale to je už ako keby vybavená vec, hej. A konečne! Podľa mňa to je na tak tisíc ľudí na Hlavnú ulicu. To by stálo za to. Ľudia, ak ste nemali doteraz kvôli čomu vyjsť do ulíc v Košiciach, tak teraz vyjdite. Predpokladám, že možno kolegovia dajú nejaké pódium, dajú nejaké víno varené, čaj. A zatlieskajte. Teraz nastal ten čas. Teraz sa vám zlepší svet. Teraz Košice dokážu aj Bratislave aj celému Slovensku, že zač je toho lokeť. Teraz, teraz je čas stáť na Hlavnej ulici a tlieskať. Teraz, konečno to prišlo. Zabezpečil to – kto iný? – ako kandidát na primátora pán Raši. A kto iný vedľa neho stál ako verný pobočník, kolega, predpokladám kandidát na poslanca pán Brixi?! Proste je to tak. Kolegovia, nerobil by som si z toho takýto žart, keby ste vy tu trápne neurobili to, čo ste urobili na predchádzajúcej schôdzi, to, čo bolo. A už vás to dobehlo, zistili ste, že aká úbohosť to bola. Tak už teraz ste zvolili iný postup, inú stratégiu, že utnete, utnete, skončíte schôdzu, to je jedno, aj v polke slova. Teraz si predstavte, že niekto bude toho 30., keď končí schôdza, rozprávať, povie „ra...“, a teraz vy ste schopní uťať v polke slova a rozbehnúť sa domov podávať ruky svojim voličom, lebo však to je údajne tým dôvodom. Skončím. Pán predkladateľ, ten erb, čo máte pri tej dolnej bráne z toho bronzu v tom parku, ja vám poviem, že čo by mu viac pomohlo ako to, že ho niekto bude chrániť, či si ho niekto môže dať na trenky. Aby v tom parku sa nedialo to, čo sa deje, lebo ja som v Košiciach bol nie raz, nie dvakrát, aby tam neboli existencie, aké tam sú, aby to, celé to námestie nepôsobilo takým spôsobom, jak pôsobí skrz tie existencie, ktoré tam sú a ktoré terorizujú aj ostatných. A to som zvedavý, že keď by ste prípadne skutočne chceli pomôcť, hej, tak je tu jeden návrh zákona, novely zákona o priestupkoch, ktorý tomu dokáže výrazne pomôcť. A to je vec, ktorá by sa tých Košičanov skutočne dotkla. Toto?! Ďakujem pekne.